'Brandkluis'-aanbieder Marinus Wijnbeek dood | Netwerk24
Deur Laetitia Pople 03 Augustus 2020 15:46
Marinus Wijnbeek destyds as aanbieder van die wetenskapprogram "Brandkluis".
Die Nederlands gebore Wijnbeek het sedert 1996 saam met sy vrou, Annatjie, in Hoevelaken gewoon.
"Marinus kon ses tot agt minute lank sonder ophou praat, sy gedagtes was agtermekaar. Onthou, dit was die tyd voordat 'n mens maklik kon redigeer. Hy kon deur 'n program van 24 minute seil. Hy was briljant, en kon sy enorme kennis op 'n opwindende manier oordra," het Jan Horn, regisseur van Brandkluis, gesê.
Brandkluis was sowat 'n jaar op die kassie en vier reekse van 13 episodes elk is uitgesaai.
"Ons het destyds saam by die Wits Technikon gewerk. Ek het hom daar gevra of hy 'n aanbieder wou word, want hy was goed met die studente. Hy had 'n enorme kennis en was ook lief vir die astronomie."
Volgens Horn is al die Brandkluis-episodes op YouTube gelaai en kry dit steeds aftrek.
Hy onthou Wijnbeek as 'n gewaardeerde kollega en vriend, sê Riaan Cruywagen, oudnuusleser en televisieaanbieder.
"Ons het oor en weer gekuier voordat hy terug is Nederland toe. Sy absolute passie was die wetenskap, en hy het dit as doel gehad om wetenskap op 'n aangename en prettige manier by kinders tuis te bring. Sy aanslag met die moeilike vak was aansteeklik, ook vir ouer mense," het Cruywagen Sondag uit Mosselbaai gesê.
Wijnbeek is in Den Haag gebore. Die gesin het in 1949 na Suid-Afrika geëmigreer. Hy het 'n BSc-graad met chemie en fisika as hoofvakke aan die destydse Universiteit van Potchefstroom behaal. Later sou 'n BA-graad met geskiedenis en staatsleer as hoofvakke volg, asook 'n honneurs in staatsleer aan die Randse Afrikaanse Universiteit. Hy was as lektor in die wetenskappe aan die destydse Witwatersrand Technikon, Kempton Park en Vanderbijlpark verbonde.